কংগ্রেস নেতার নির্বাচন বাতিল করল কর্ণাটক হাইকোর্ট!

ওয়েব ডেস্ক : কংগ্রেস (Congress) নেতা নানজি গৌড়ার (K.Y. Nanjegowda) নির্বাচন বাতিল করল কর্ণাটক হাইকোর্ট (Karnataka High Court)। তাঁর বিরুদ্ধে ভোটে গুরুতর অনিয়মের অভিযোগ তুলেছিলেন বিজেপির কে এস মঞ্জুনাথ গৌড়া (K.S. Manjunath Gowda)। এর পরেই তিনি দ্বারস্থ হয়েছিলেন হাইকোর্টের। তার পরেই কংগ্রেস নেতার নির্বাচন বাতিলের নির্দেশ দেয় আদালত। সঙ্গে ভোট পুনর্গণনার নির্দেশ দেওয়া হয়েছে।

কংগ্রেস নেতার প্রতিদ্বন্দ্বি বিজেপির (BJP) কে এস মঞ্জুনাথ গৌড়া অভিযোগ করে বলেছিলেন, “ভোট গোনার জন্য ইলেকট্রনিক ভোটিং মেশিন খোলার আগেই কাউন্টিং এজেন্টদের স্বাক্ষর নিয়ে নিয়েছিলেন নির্বাচনী অফিসাররা। কাউন্টিং হলে অনুমোদনহীন ব্যক্তিদের অবাধে ঢুকতে দেওয়া হয়েছিল। ভোট গণনার ভিডিও ছবি উধাও হয়েছিল।‌ নতুন করে তাঁর ভোট গণনার আবেদনকে গুরুত্ব দেওয়া হয়নি। রিটার্নিং অফিসার এই ব্যাপারে তাঁর অনুরোধে কি সিদ্ধান্ত নিয়েছিলেন, তা জানানো হয়নি।”

আরও খবর : ভারতীয় সেনার হাতে আসছে নতুন অ্যাটাক হেলিকপ্টার!

এই অভিযোগে মঞ্জুনাথ দ্বারস্থ হয়েছিলেন কর্ণাটক হাইকোর্টের (Karnataka High Court)। তার পরেই আদালতের তরফে কংগ্রেস নেতা নানজি গৌড়ার (K.Y. Nanjegowda) নির্বাচন বাতিল করা হয়। পাশাপাশি ভোট পুনর্গণনা করে নতুন করে ফল ঘোষণার নির্দেশও দেওয়া হয়েছে। রায় হাতে পাওয়ার চার সপ্তাহের মধ্যে নতুন করে ভোট গণনা করে ফল ঘোষণার জন্য নির্বাচন কমিশনকে (Election Commission) নির্দেশ দিয়েছে আদালত।

আদালতের তরফে জানানো হয়েছে, ওঠা অভিযোগের সিংহভাগই ভিডিও রেকর্ডিং থাকলে যাচাই করা যেত। কিন্তু সেই রেকর্ডিং অনেক চেষ্টা সত্বেও আদালত পায়নি। ফলে নির্বাচনের স্বচ্ছতা নিয়ে অভিযোগকারীর বক্তব্য গ্রহণযোগ্য। কারণ সন্দেহের নিরসন করা যাচ্ছে না। এছাড়া জেলা ইলেকশন অফিসারের বিরুদ্ধে ভিডিও রেকর্ড সংরক্ষণ না করার কারণে ব্যবস্থা নেওয়ারও নির্দেশ দেওয়া হয়েছে কমিশনকে।

দেখুন অন্য খবর :